b'\n_START_ARTICLE_\nErvin Peeter P\xc3\xbctsep\n_START_PARAGRAPH_\nErvin Peeter P\xc3\xbctsep (18. aprill 1921 V\xc3\xb5ru \xe2\x80\x93 21. september 1995 Stockholm) oli rootsi ja eesti arhitekt ja kunstiajaloolane.\n_START_SECTION_\nElulugu\n_START_PARAGRAPH_\nErvin Peeter P\xc3\xbctsep s\xc3\xbcndis k\xc3\xb6sterkooli\xc3\xb5petaja pojana. L\xc3\xb5petas 1940 V\xc3\xb5ru Rahvahariduse Seltsi \xc3\x9chisg\xc3\xbcmnaasiumi, \xc3\xb5ppis 1940\xe2\x80\x931942 Tartu \xc3\x9clikoolis farmaatsiat, siis alustas \xc3\xb5pinguid Tallinna Tehnika\xc3\xbclikoolis. _NEWLINE_Emigreerus 1944 Rootsi. L\xc3\xb5petas 1950 Stockholmi Kuningliku Tehnika\xc3\xbclikooli arhitektuuri erialal, \xc3\xb5ppis 1950\xe2\x80\x931951 Stockholmi \xc3\x9clikoolis planeerimissotsioloogiat; tehnikalitsentsiaat (1954, Stockholmi Tehnika\xc3\xbclikool), tehnikadoktor (1968, Lundi Tehnoloogia Instituut), v\xc3\xa4itekiri "Planning of Surgical Center" (ilmunud: Stockholm, 1969; t\xc3\xbcrgi keeles 1971, kreeka keeles 1973). T\xc3\xa4iendas end 1956 Briti N\xc3\xb5ukogu stipendiaadina Londonis, 1958 WHO stipendiaadina USA-s ja Kanadas. _NEWLINE_T\xc3\xb6\xc3\xb6tas aastast 1954 Rootsis haiglate projekteerimise ja planeerimise alal, sh 1954\xe2\x80\x931959 Rootsi haiglate keskvalitsuses. 1959. aastal asutas ta arhitektuurib\xc3\xbcroo P\xc3\xbctsep International, kus t\xc3\xb6\xc3\xb6tasid lisaks temale arhitektid Veelo Erenurm ja Harald Tannberg ning insener Leo Timpka. _NEWLINE_Oli 1965. aastal Londonis Northern Polytechnic Research Uniti ja 1976\xe2\x80\x931984 G\xc3\xb6teborgis P\xc3\xb5hjamaade Tervishoiuk\xc3\xb5rgkooli lektor, aastast 1984 dotsent._NEWLINE_Oli 1980. aastal Eesti Tehnika Seltsi Rootsis aastaraamatu ja 1983\xe2\x80\x931988 ajakirja Eesti Kirik toimetaja.\n_START_SECTION_\nLooming\n_START_PARAGRAPH_\nProjekteeris Rootsis ja mujal maailmas umbes 50 haiglat. Ta kaasas ka teisi v\xc3\xa4liseesti kunstnikke projekteeritud haiglate interj\xc3\xb6\xc3\xb6ride kaunistamisse: Eerik Haamrilt telliti 2x4 meetri suurune pannoo Kumla haiglasse, Karin Lutsult kolm keraamilist tahvlit kukkedega Fellingsbro haiglasse ning Endel K\xc3\xb5ksilt koloreeritud sgrafiitotehnikas pannoo Askersundi ambulatooriumi ooteruumi._NEWLINE_Ta projekteeris 1970. aastal Boumerd\xc3\xa8 \xc3\xbclikoolilinnaku Al\xc5\xbeeerias, samuti t\xc3\xa4itis ta tellimusi Saudi Araabiast ja Iraanist._NEWLINE_Korraldas Rootsis eesti pagulaskunstnike n\xc3\xa4itusi ja kirjutas arvustusi.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUuris haiglate planeerimisest ja nende toimimise teooriat._NEWLINE_Uuris ka eesti kunstnike (teiste seas Eduard Ole, Jaan Koorti, Eerik Haameri) loomingut ja Eesti kunstiajalugu.\n_START_SECTION_\nLiikmesus\n_START_PARAGRAPH_\nAastast 1950 Rootsi Arhitektide \xc3\x9chingu liige, 1976\xe2\x80\x931991 P\xc3\xb5hjamaade arhitektide esindaja Rahvusvahelise Arhitektide Liidu (UIA) tervishoiur\xc3\xbchmas, aastast 1983 Ameerika Arhitektide Instituudi auliige.\n_START_SECTION_\nTunnustused\n_START_PARAGRAPH_\nMedal Mare Balticum (1989) kunstiuuringute eest.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nAastast 1996 antakse v\xc3\xa4lja Ervin P\xc3\xbctsepa kunstiteaduse preemiat.'